樂府古題序 夢上天
作者：元稹
朝代：唐

paragraphs: 夢上高高天，高高蒼蒼高不極。
下視五嶽塊纍纍，仰天依舊蒼蒼色。
蹋雲聳身身更上，攀天上天攀未得。
西瞻若水兔輪低，東望蟠桃海波黑。
日月之光不到此，非暗非明煙塞塞。
天悠地遠身跨風，下無階梯上無力。
來時畏有他人上，截斷龍胡斬鵬翼。
茫茫漫漫方自悲，哭向青雲椎素臆。
哭聲厭咽旁人惡，喚起驚悲淚飄露。
千慙萬謝喚厭人，向使無君終不寤。